นักอ่านหลายคนคงคุ้นเคยกันดีกับเครื่องอ่านอีบุคส์ยี่ห้อคินเดิล (kindle) ที่มีหน้าตาละม้ายคล้ายไอแพดใช่ไหมคะ ทราบหรือไม่ว่าเราสามารถโหลดแอปของมันมาอยู่ในไอแพดหรือสมาร์ตโฟนของเราและค้นหาหนังสือภาษาอังกฤษฟรีๆมาอ่านได้มากมายจากเว็บแอมะซอน (www.amazon.com) บทความนี้จะพาไปทำความรู้จักขั้นตอนการโหลดหนังสือฟรีๆมาอ่านฝึกภาษาอังกฤษกันค่ะ

ก่อนอื่นถ้าต้องการโหลดหนังสือฟรี สำคัญที่สุดคือต้องสมัครสมาชิกเว็บแอมะซอนก่อน ใช้แค่อีเมลก็สมัครได้แล้วค่ะ จากนั้นก็โหลดแอปคินเดิลมาไว้ในเครื่องของเราแล้วล็อคอินด้วยบัญชีผู้ใช้เดียวกับในแอมะซอน แค่นี้ไอแพดหรือไอโฟนของเราก็กลายร่างเป็นคินเดิลได้แล้ว

เมื่อสมัครคินเดิลและแอมะซอนด้วยบัญชีผู้ใช้เดียวกันแล้ว เราสามารถล๊อคอินเข้าแอมะซอนจากในคอมพิวเตอร์หรือจากที่ไหนก็ได้ที่มีเบราเซอร์ (browser) อะไรก็ได้เพื่อหาหนังสือแนวที่เราสนใจ สำหรับผู้เรียนภาษาอังกฤษ แนะนำให้ลองอ่านหนังสือสำหรับเด็กโต (young adult fiction) หรือจะเป็นแนวคลาสสิก แบบคุณพ่อขายาวที่เราพอจะรู้เนื้อเรื่องมาบ้างแล้วก็ได้ วิธีหาหนังสือฟรีง่ายๆ กดที่ช่องค้นหาในแอมะซอน พิมพ์คำว่า free kindle books for teens จะมีหนังสืออ่านง่ายสำหรับวัยรุ่นให้เลือกมากมาย หรือถ้ายากเกินไป จะเปลี่ยนไปหา free kindle books for kids ก็ได้ บางเล่มหน้าปกอาจดูเด็กๆ แต่เนื้อหาข้างในสนุกน่าติดตามไม่แพ้หนังสือผู้ใหญ่ ที่สำคัญคือ บางเล่มถ้าซื้อเป็นหนังสือจริงยังมีราคาแพง แต่ถ้าซื้อในรูปอีบุคสำหรับคินเดิลกลับโหลดได้ฟรีๆ เมื่อได้เล่มที่ถูกใจก็กดซื้อ เท่านี้หนังสือเล่มนี้ก็ไปรอเราอยู่ในคินเดิลแล้ว เมื่อเข้าแอปคินเดิลก็กดที่หนังสือเล่มนั้นเพื่อให้มันโหลดเก็บไว้อ่านเวลาที่ไม่มีอินเตอร์เน็ตได้ เท่านี้ก็เป็นอันเสร็จ

เราสามารถเข้าแอปคินเดิลเพื่อเปิดหนังสือที่โหลดมาอ่านเวลาว่างได้ เช่นในขณะที่ต้องรอเพื่อน รอรถประจำทาง เป็นต้น ที่สำคัญแอปนี้มีพจนานุกรมให้เปิดหาศัพท์ได้ในแอป หรือจะหาจากกูเกิลและวิกิพีเดียเลยโดยไม่ต้องออกจากแอป เพียงแค่กดค้างที่คำๆนั้น (แต่อยากแนะนำว่าให้อ่านจนจบไปก่อน ค่อยมาหาศัพท์ทีหลังเพื่ออรรถรสในการอ่าน ยิ่งถ้าเจอเล่มที่อ่านง่ายเหมาะกับระดับภาษาเราแล้ว ยิ่งแทบไม่ต้องหาศัพท์เลย เพราะจะมีศัพท์ที่เราไม่รู้อยู่ไม่กี่คำและก็มักเป็นคำไม่สำคัญ หรือเป็นคำที่พอจะเดาความหมายได้เองจากบริบท) นอกจากนั้นเรายังสามารถจดโน๊ต ขีนเส้นใต้ ไฮไลต์สีต่างๆ ตรงไหนก็ได้ด้วย และไม่ต้องกลัวว่าอ่านในโทรศัพท์ตัวหนังสือจะเล็กจนต้องเพ่งกันปวดตา เพราะเราสามารถปรับสีกระดาษปรับขนาดตัวอักษรหรือแม้กระทั่งประเภทของตัวหนังสือตามต้องการได้

เห็นไหมคะว่าการฝึกภาษาอังกฤษจากการอ่าน ไม่จำเป็นต้องเสียเงินซื้อหนังสือภาษาอังกฤษราคาแพงๆ เพียงแค่มีอินเตอร์เน็ต มีแอปคินเดิล และบัญชีผู้ใช้แอมะซอน ก็สามารถหาหนังสือสนุกๆเล่มใหม่ๆมาอ่านกันได้ เด็กสมัยก่อนอาจจะต้องไปตลาดนัดมือสอง เพื่อหาซื้อหนังสือตัดปกราคาย่อมเยามาอ่าน แต่สมัยนี้ เทคโนโลยีทำให้เราอ่านหนังสือใหม่ๆฟรีๆได้ง่ายๆ ที่สำคัญคือความสะดวกที่ทำให้เราหยิบมาอ่านเมื่อใดที่ไหนก็ได้ พกก็ง่ายเพราะอยู่ในโทรศัพท์เราเอง หวังว่าบทความนี้จะเป็นแรงบันดาลใจให้ทุกคนหันมาอ่านหนังสือกันเยอะๆนะคะ